Sag C-250/05

Turbon International GmbH

mod

Oberfinanzdirektion Koblenz

(anmodning om præjudiciel afgørelse indgivet af Hessisches Finanzgericht, Kassel)

»Fælles toldtarif – toldpositioner – tarifering i den kombinerede nomenklatur af blækkartoucher, der er kompatible med printere af mærket Epson Stylus Color – blæk (pos. 3215) – dele og tilbehør til maskiner i pos. 8471 (pos. 8473)«

Forslag til afgørelse fra generaladvokat J. Kokott fremsat den 8. juni 2006

Domstolens dom (Anden Afdeling) af 26. oktober 2006

Sammendrag af dom

Fælles toldtarif – toldpositioner – blækkartouche uden integreret printerhoved, der kun kan anvendes i en printer af en bestemt type – tarifering i underposition 3215 90 80 i den kombinerede nomenklatur





Bilag I til forordning nr. 2658/87 om told- og statistiknomenklaturen og den fælles toldtarif, som ændret ved forordning nr. 1734/96, skal fortolkes således, at en blækkartouche uden integreret printerhoved, der indeholder et plastichus, skumkunststof, metalsigte, tætninger, plomberingsfolie, et klistermærke, blæk og emballage, som både med hensyn til kartouchen og blækket kun kan anvendes i en printer, der har de samme kendetegn som blækprintere af mærket Epson Stylus Color, i medfør af den almindelige bestemmelse 3 b) vedrørende tarifering i den kombinerede nomenklatur skal tariferes i underposition 3215 90 80 i den kombinerede nomenklatur.

Selv om den omhandlede blækkartouche er konstrueret således, at printeren ikke virker uden nævnte kartouche, forholder det sig ikke desto mindre således, at blækket i kartouchen er af afgørende vigtighed for brugen af den omhandlede vare. Blækkartouchen indsættes nemlig i printeren ikke med henblik på at få printeren til at virke som sådan, men netop med henblik på at forsyne den med blæk. Heraf følger, at blækket må anses for at være karaktergivende for blækkartouchen.

I så henseende er tariferingen i KN-pos. 8473 af blækkartoucher, der har et integreret printerhoved, og som er sammensat af andre materialer, ikke nødvendigvis bestemmende for tariferingen af den omhandlede blækkartouche.

(jf. præmis 23-25 og domskonkl.)

DOMSTOLENS DOM (Anden Afdeling)

26. oktober 2006 ( )

»Fælles toldtarif – toldpositioner – tarifering i den kombinerede nomenklatur af blækkartoucher, der er kompatible med printere af mærket Epson Stylus Color – blæk (pos. 3215) – dele og tilbehør til maskiner i pos. 8471 (pos. 8473)«

I sag C-250/05,

angående en anmodning om præjudiciel afgørelse i henhold til artikel 234 EF, indgivet af Hessisches Finanzgericht, Kassel (Tyskland), ved afgørelse af 14. april 2005, indgået til Domstolen den 15. juni 2005, i sagen:

Turbon International GmbH, som universalsuccessor i Kores Nordic Deutschland GmbH’s rettigheder,

mod

Oberfinanzdirektion Koblenz,

har

DOMSTOLEN (Anden Afdeling)

sammensat af afdelingsformanden, C.W.A. Timmermans (refererende dommer), og dommerne R. Schintgen, J. Klučka, R. Silva de Lapuerta og L. Bay Larsen,

generaladvokat: J. Kokott

justitssekretær: fuldmægtig K. Sztranc-Sławiczek,

på grundlag af den skriftlige forhandling og efter retsmødet den 1. juni 2006,

efter at der er afgivet indlæg af:

– Turbon International GmbH, som universalsuccessor i Kores Nordic Deutschland GmbH’s rettigheder, ved Steuerberater D. Quednau og J. Metzner

– Det Forenede Kongeriges regering ved R. Caudwell, C. White og T. Harris, som befuldmægtigede, bistået af barrister O. Thomas

– Kommissionen for De Europæiske Fællesskaber ved J. Hottiaux, som befuldmægtiget, bistået af Rechtsanwalt B. Wägenbauer,

og efter at generaladvokaten har fremsat forslag til afgørelse i retsmødet den 8. juni 2006,

afsagt følgende

Dom

1 Anmodningen om præjudiciel afgørelse vedrører fortolkningen af pos. 3215 og 8473 i den kombinerede nomenklatur (herefter »KN«) i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256, s. 1), som ændret ved Kommissionens forordning (EF) nr. 1734/96 af 9. september 1996 (EFT L 238, s. 1).

2 Spørgsmålet er blevet rejst under en sag mellem selskabet Turbon International GmbH (herefter »Turbon International«), Hattingen (Tyskland), der er universalsuccessor i Kores Nordic Deutschland GmbH’s rettigheder og forpligtelser, og Oberfinanzdirektion Koblenz vedrørende tariferingen af blækkartoucher uden integreret printerhoved, der er bestemt til at blive indsat i blækstråleprintere af mærket Epson Stylus Color.

Retsforskrifter

KN

3 KN, der er indført ved forordning nr. 2658/87, har til formål at opfylde behovene såvel i forbindelse med den fælles toldtarif som i forbindelse med statistikken over Det Europæiske Fællesskabs udenrigshandel. Den er baseret på det verdensomspændende harmoniserede varebeskrivelses- og varenomenklatursystem (herefter »HS«), der er udarbejdet af Toldsamarbejdsrådet, nu Verdenstoldorganisationen, der blev oprettet ved den internationale konvention, der blev indgået i Bruxelles den 14. juni 1983 og godkendt på Fællesskabets vegne ved Rådets afgørelse 87/369/EØF af 7. april 1987 (EFT L 198, s. 1).

4 I den affattelse, der var gældende på tidspunktet for de faktiske omstændigheder i hovedsagen, og som er indeholdt i bilag I til forordning nr. 1734/96, omfattede KN bl.a. i afsnit VI, kapitel 32, der har overskriften »Garve- og farvestofekstrakter; garvesyrer og derivater deraf; pigmenter og andre farvestoffer; maling og lakker; kit, spartelmasse o. lign.; trykfarver, blæk og tusch«, pos. 3215, der har overskriften »Trykfarver, blæk, tusch og lignende farver, også koncentreret eller i fast form«, samt underpositionerne 3215 90 10 og 3215 90 80, der henholdsvis har overskriften »Blæk og tusch« og »Andre varer«.

5 Afsnit XVI, kapitel 84, i KN, der har overskriften »Atomreaktorer; kedler; maskiner og apparater samt mekaniske redskaber; dele dertil«, omfattede bl.a. pos. 8471, som har overskriften »Automatiske databehandlingsmaskiner og enheder dertil: magnetiske og optiske læsere, maskiner til overførsel af data til datamedier i kodet form samt maskiner til bearbejdning af sådanne data, ikke andetsteds tariferet«, og underposition 8471 60 40 med overskriften »Printere«. Det omfattede tillige pos. 8473, der har overskriften »Dele og tilbehør (undtagen beskyttelsesovertræk, transportkasser o. lign.), som udelukkende eller hovedsagelig anvendes til maskiner og apparater henhørende under pos. 8469-8472«, samt underposition 8473 30 90, som har overskriften »Andre varer«.

6 De almindelige tariferingsbestemmelser vedrørende KN (herefter »de almindelige bestemmelser«), der er indeholdt i KN’s første del, afsnit I, punkt A, bestemmer bl.a.:

»Tariferingen af varer i den kombinerede nomenklatur sker efter følgende regler:

1. Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.

2. a) [...]

b) Når et bestemt materiale nævnes i en positionstekst, henhører materialet under positionen såvel i ren tilstand som blandet med eller i forbindelse med andre materialer. Når varer fremstillet af et bestemt materiale nævnes, tages der herved sigte på varer fremstillet såvel helt som delvis af det pågældende materiale. Den nærmere fremgangsmåde ved tariferingen af blandinger og af sammensatte varer er angivet i punkt 3 nedenfor.

3. Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:

a) Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.

b) Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.

[...]«

De forklarende bemærkninger til HS

7 I medfør af artikel 6, stk. 1, i den internationale konvention af 14. juni 1983 blev der under Toldsamarbejdsrådet nedsat en komité benævnt »Komité for Det Harmoniserede System«, der består af repræsentanter for hver kontraherende part. Dens opgave består bl.a. i at foreslå ændringer til konventionen og at udarbejde forklarende bemærkninger, tariferingsudtalelser og andre udtalelser vedrørende fortolkningen af HS.

8 De forklarende bemærkninger til HS, punkt 8, vedrørende den almindelige bestemmelse 3 b) har følgende ordlyd: »Den karaktergivende faktor varierer efter varernes art. Den kan f.eks. bestemmes af materialet eller bestanddelenes omfang, mængde, vægt eller værdi, eller af den betydning, som et af materialerne har for varens anvendelse.«

Tvisten i hovedsagen og det præjudicielle spørgsmål

9 Ved dom af 7. februar 2002, Turbon International (sag C-276/00, Sml. I, s. 1389), fastslog Domstolen, at bilag I til forordning nr. 2658/87, som ændret ved forordning nr. 1734/96, skal fortolkes således, at en blækkartouche uden integreret printerhoved, der indeholder et plastichus, skumkunststof, metalsigte, tætninger, plomberingsfolie, et klistermærke, blæk og emballage, som både med hensyn til kartouchen og blækket kun kan anvendes i en printer, der har de samme kendetegn som blækstråleprintere af mærket Epson Stylus Color, skal tariferes i KN-underposition 3215 90 80.

10 Det fremgår af forelæggelsesafgørelsen, at Turbon International efter afsigelsen af denne dom over for den forelæggende ret har anfægtet den del af begrundelsen, der fremgår af nævnte doms præmis 30, hvorefter printerens mekaniske og elektroniske funktion ikke afhænger af, om der findes en blækkartouche som den i hovedsagen omhandlede. Turbon International har anført, at en sådan antagelse er i strid med de faktiske forhold, og at Domstolen heraf fejlagtigt har udledt, at en blækkartouche som den i hovedsagen omhandlede ikke kan betragtes som en »del« af en printer i den forstand, hvori udtrykket anvendes i KN-pos. 8473.

11 Som led i bevisoptagelsen fik den forelæggende ret forevist, hvorledes en Epson Stylus Color printer fungerer under forskellige driftsbetingelser.

12 Ifølge nævnte ret bekræftede denne forevisning det af Turbon International anførte, nemlig at en printer, der er forbundet med en computer, og hvori der ikke er monteret nogen eller kun én kartouche, ikke reagerer på »udskriv«-kommandoen fra computeren. Der overføres ikke data fra computeren til printeren, ligesom printerhovedet ikke bevæger sig. Der indføres heller ikke papir. Printeren viser så at sige intet tegn på liv.

13 Den forelæggende ret har tilføjet, at hvis der derimod isættes kartoucher, uanset om de er fulde eller tomme, begynder printeren sin initialisering, dvs. den gennemfører en intern mekanisk proces, der har til formål at sikre, at der ikke er luft til stede i rørsystemet mellem dens printerhoved og kartouchen. Dataene overføres fra computeren til printeren, og printerhovedet sætter sig i bevægelse. I øvrigt indfører printeren også papir, selv om der anvendes tomme blækkartoucher, dog med den forskel, at papirarket ved anvendelse af tomme blækkartoucher naturligvis kommer ubeskrevet ud af printeren.

14 I betragtning af disse konstateringer har den forelæggende ret stillet det spørgsmål, om ikke de omhandlede blækkartoucher alligevel skal betragtes som en »del« af en printer og derfor klassificeres i KN-pos. 8473.

15 Hessisches Finanzgericht, Kassel, har fundet, at løsningen af de tvister, som er indbragt for den, afhænger af en fortolkning af KN-pos. 3215 og 8473, og har derfor besluttet at udsætte sagens behandling og forelægge Domstolen følgende spørgsmål til præjudiciel afgørelse:

»Skal bilag I til […] forordning (EØF) nr. 2658/87 [...], som ændret ved forordning (EF) nr. 1734/96 [...], uanset De Europæiske Fællesskabers Domstols dom [i ovennævnte sag Turbon International], hvorefter en blækkartouche uden integreret printerhoved, der indeholder et plastichus, skumkunststof, metalsigte, tætninger, plomberingsfolie, et klistermærke, blæk og emballage, som både med hensyn til kartouchen og blækket kun kan anvendes i en printer, der har de samme kendetegn som blækprintere af mærket Epson Stylus Color, skal tariferes i KN-underposition 3215 90 80, fortolkes således, at den nævnte blækkartouche snarere skal tariferes som en del af eller et tilbehør til en printer og tariferes i KN-pos. 8473, idet printerens mekaniske og elektroniske funktion afhænger af, om der findes en sådan kartouche?«

Om det præjudicielle spørgsmål

16 Det fremgår af fast retspraksis, at af såvel retssikkerheds- som kontroltekniske hensyn skal det afgørende kriterium ved tarifering af varer normalt være disses objektive kendetegn og egenskaber som fastlagt ved ordlyden af den enkelte position i KN. De forklarende bemærkninger til KN, der er udarbejdet af Kommissionen for De Europæiske Fællesskaber, og de forklarende bemærkninger, der er udarbejdet inden for rammerne af Verdenstoldorganisationen for så vidt angår HS, indeholder vigtige, om end ikke bindende, bidrag til fortolkningen af de forskellige toldpositioner (jf. dom af 13.7.2006, sag C-14/05, Anagram International, endnu ikke trykt i Samling af Afgørelser, præmis 20).

17 Det fremgår ligeledes af Domstolens praksis, at udtrykket »del«, i den forstand, hvori udtrykket er anvendt i KN-pos. 8473, forudsætter, at der er en helhed, som ikke kan fungere uden delen (dom af 19.10.2000, sag C-339/98, Peacock, Sml. I, s. 8947, præmis 21).

18 I det foreliggende tilfælde fremgår det af de detaljerede oplysninger, som den forelæggende ret har fremlagt, at printeren ikke kan fungere uden selve kartouchen. Denne kunne således betegnes som en »del« og på grundlag heraf tariferes i KN-underposition 8473 30 90.

19 Som generaladvokaten imidlertid har anført i punkt 72 og 74 i forslaget til afgørelse, kan blækket i kartoucherne ikke betragtes som en del af en printer. En blækkartouche som den i hovedsagen omhandlede består således af to bestanddele, der kan henføres under hver sin position, nemlig underposition 3215 90 80 og 8473 30 90, men ingen af disse kan omfatte varen i sin helhed.

20 I betragtning af, at det omtvistede produkt er sammensat af forskellige materialer, og at ingen af ovennævnte to underpositioner er mere specificeret end den anden, er den eneste bestemmelse, der kan finde anvendelse med henblik på tariferingen af dette produkt, den almindelige tariferingsbestemmelse 3 b) (jf. i denne retning dom af 21.6.1988, sag 253/87, Sportex, Sml. s. 3351, præmis 7).

21 Ifølge denne almindelige tariferingsbestemmelse skal det ved tariferingen af en vare fastslås, hvilket af de materialer, som den består af, der er karaktergivende; det må herved undersøges, om varen bevarer de karaktergivende egenskaber, såfremt man fjerner en af bestanddelene (Sportex-dommen, præmis 8, jf. også i denne retning dom af 10.5.2001, sag C-288/99, VauDe Sport, Sml. I, s. 3683, præmis 25, og Turbon International-dommen, præmis 26).

22 Som endvidere anført under punkt VIII i den forklarende bemærkning i HS til den almindelige tariferingsbestemmelse 3 b) kan den karaktergivende faktor f.eks. – afhængig af varernes art – bestemmes af materialets eller bestanddelenes omfang, mængde, vægt eller værdi eller af den betydning, som et af materialerne har for varens anvendelse.

23 Selv om en blækkartouche som den i hovedsagen omhandlede er konstrueret således, at printeren ikke virker uden nævnte kartouche, forholder det sig ikke desto mindre således, at blækket i kartouchen er af afgørende vigtighed for brugen af den omhandlede vare. Blækkartouchen indsættes nemlig i printeren ikke med henblik på at få printeren til at virke som sådan, men netop med henblik på at forsyne den med blæk. Heraf følger, at blækket må anses for at være karaktergivende for en blækkartouche som den i hovedsagen omhandlede.

24 Denne fortolkning afsvækkes ikke af det af sagsøgeren i hovedsagen fremførte argument om, at blækkartoucher, der har et integreret printerhoved, tariferes i KN-pos. 8473. Da sådanne blækkartoucher er sammensat af andre materialer end de i hovedsagen omhandlede blækkartoucher, er tariferingen af de førstnævnte ikke nødvendigvis bestemmende for tariferingen af de sidstnævnte.

25 Det forelagte spørgsmål skal således besvares med, at bilag I til forordning nr. 2658/87, som ændret ved forordning nr. 1734/96, skal fortolkes således, at en blækkartouche uden integreret printerhoved, der indeholder et plastichus, skumkunststof, metalsigte, tætninger, plomberingsfolie, et klistermærke, blæk og emballage, som både med hensyn til kartouchen og blækket kun kan anvendes i en printer, der har de samme kendetegn som blækprintere af mærket Epson Stylus Color, skal tariferes i KN-underposition 3215 90 80.

Sagens omkostninger

26 Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Anden Afdeling) for ret:

Bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens forordning (EF) nr. 1734/96 af 9. september 1996, skal fortolkes således, at en blækkartouche uden integreret printerhoved, der indeholder et plastichus, skumkunststof, metalsigte, tætninger, plomberingsfolie, et klistermærke, blæk og emballage, som både med hensyn til kartouchen og blækket kun kan anvendes i en printer, der har de samme kendetegn som blækprintere af mærket Epson Stylus Color, skal tariferes i underposition 3215 90 80 i den kombinerede nomenklatur.

Underskrifter